钦定古今图书集成/理学汇编/经籍典/第186卷 > 欧阳修崇文总目叙释 > 《春秋类》
## 钦定古今图书集成/理学汇编/经籍典/第186卷 > 欧阳修崇文总目叙释 > 《春秋类》

昔周法坏而诸侯乱，平王以后不复雅，而下同列国。
吴、楚、徐夷，并僭称王，天下之人不禀周命久矣。孔子
生其末世，欲推明王道以扶周，乃聘诸侯，极陈君臣
之理。诸侯无能用者，退而归鲁，即其旧史，考诸行事，
加以王法，正其是非。凡其所书，一用《周礼》，为《春秋》十
二篇，以示后世。后世学者，传习既久，其说遂殊。公羊
高、穀梁赤、左丘明、邹氏、夹氏分为五家。邹、夹最微，自
汉世已废，而三家盛行。当汉之时，《易》与《论语》分为三，
《诗》分为四，《礼》分为二。及学者散亡，仅存其一，而馀者
皆废，独《春秋》三传并行至今。初，孔子大修六经之书，
独于《春秋》，欲以礼法绳诸侯，故其辞尤谨约而义微
隐。学者不能极其说，故三家之传，于圣人之旨，各有
得焉。太史公曰：“为人君者，不可不知《春秋》。”岂非王者
之法具在乎？